ZÁKON

z..........2002

ktorým sa mení a dopĺňa zákon č. 263/1999 Z. z. o verejnom obstarávaní a o zmene a doplnení niektorých zákonov v znení zákona č. 557/2001 Z. z.  

Národná rada Slovenskej republiky sa uzniesla na tomto zákone: 

Čl. 1 

Zákon č. 263/1999 Z. z. o verejnom obstarávaní a o zmene a doplnení niektorých zákonov v znení zákona č. 557/2001 Z. z. sa mení a dopĺňa takto: 

1.	V § 1 ods. 1 písmeno a)  znie:  

„a) metódy a postupy verejného obstarávania používané obstarávateľmi pri uzatváraní     verejných zmlúv na dodanie tovaru, verejných zmlúv na zhotovenie prác alebo verejných zmlúv na poskytnutie služieb,“. 

2.	V § 1 ods. 1 sa vypúšťa  písmeno b).   

Doterajšie písmeno c) sa označuje ako písmeno b). 

3.	V § 2 odseky 2 a 3 znejú: 

„(2) Povinnosť obstarávateľov podľa odseku 1 sa vzťahuje na obstarávanie
a)	výrobkov, zariadení a iných vecí ponúkaných na trhu a určených na predaj (ďalej len „tovar“),
b)	stavebných prác a s nimi súvisiacich dodávateľských prác potrebných na zhotovenie stavby (ďalej len „práce“) v pozemnom staviteľstve alebo v inžinierskom staviteľstve, 
c)	finančných služieb, právnych služieb, projektových služieb, remeselných služieb a ďalších služieb (ďalej len „služby“).

 (3) Povinnosť obstarávateľov podľa odseku 1 sa nevzťahuje na uzatváranie  zmlúv,        
a)	ktorých predmet tvoria utajované skutočnosti,  
b)	ktorých predmetom je dodanie tovarov, zhotovenie prác alebo poskytnutie služieb, pri ktorých sa musia použiť osobitné bezpečnostné opatrenia v súlade so všeobecne záväznými právnymi predpismi, alebo ak si to vyžaduje ochrana  záujmov bezpečnosti Slovenskej republiky, 
c)	ktoré sú uzatvorené  postupom podľa medzinárodnej dohody a ich predmetom je  dodanie tovarov, zhotovenie prác alebo poskytnutie služieb na spoločnú realizáciu alebo využívanie projektu štátmi, ktoré k tejto dohode pristúpili,
d)	o umiestnení cudzích vojsk  na území Slovenskej republiky podľa medzinárodnej dohody,
e)	ktoré sú v súlade s postupmi určenými medzinárodnou organizáciou, 
f)	ktorých predmetom je dodanie tovarov alebo poskytnutie služieb pre organizácie              v pôsobnosti Ministerstva obrany Slovenskej republiky (ďalej len „ministerstvo obrany“), ktoré súvisia s výrobou zbraní, streliva alebo vojnového materiálu alebo s obchodom s nimi, vyňaté v zozname, ktorý je uvedený v prílohe č. 1, 
g)	ktorých predmetom je poskytovanie služieb súvisiacich s nadobúdaním, produkciou a koprodukciou rozhlasových a televíznych programov rozhlasovými spoločnosťami a televíznymi spoločnosťami, 
h)	ktorých predmetom je poskytovanie služieb súvisiacich s vysielacím časom  rozhlasového a televízneho vysielania, 
i)	ktorých predmetom je poskytovanie hlasových a dátových telekomunikačných služieb šírených káblovým, terestriálnym alebo satelitným spôsobom, 
j)	týkajúcich sa právnych služieb v rozhodcovských veciach alebo arbitrážnych veciach, 
k)	ktorých predmetom je poskytovanie finančných služieb súvisiacich s emisiou, predajom, nákupom a prevodom  cenných papierov, 
l)	ktorých predmetom sú finančné služby poskytované Národnou bankou Slovenska, 
m)	ktorých predmetom je poskytovanie služieb  pri výskume a vývoji, iných ako tie, z ktorých má prospech výhradne obstarávateľ pri ich využívaní na plnenie svojich vlastných úloh za podmienky, že poskytovaná služba je v plnom rozsahu financovaná obstarávateľom, 
n)	ktorých predmetom je nadobúdanie  alebo nájom nehnuteľností a k nim súvisiacich práv priamo bez sprostredkovateľa, 
o)	ktorých obsahom je vznik, zmena alebo zánik pracovného pomeru alebo iného pracovného vzťahu.“.   

4. Nadpis „Obstarávateľ“ sa presúva pod nadpis „Vymedzenie niektorých pojmov“                 a § 3 znie:  
„§ 3
(1)	Obstarávateľ je 
a)	Slovenská republika zastúpená orgánom štátnej správy, orgánom alebo úradom vykonávajúcim štátne záležitosti, 
b)	orgán územnej samosprávy,  
c)	iná organizácia riadená  verejným právom, 
d)	záujmové združenie právnických osôb, ktorého členom je aspoň jeden z obstarávateľov uvedených  v písmene a) až c). 
(2) Inou organizáciou riadenou verejným právom sa pre účely tohto zákona rozumie  
a)	verejnoprávna inštitúcia alebo iná právnická osoba zriadená zákonom alebo na  základe zákona za účelom uspokojovania potrieb vo verejnom  záujme alebo 
b)	právnická osoba založená alebo zriadená za osobitným účelom plnenia potrieb vo verejnom  záujme, ktorá nemá priemyselný alebo komerčný charakter, má právnu subjektivitu a 
1.	je úplne alebo z väčšej  časti financovaná obstarávateľom podľa odseku 1 písm.  a) až   c) alebo
2.	je riadená  obstarávateľom podľa odseku 1 písm. a) až c) alebo 
3.	obstarávateľ podľa odseku 1 písm. a) až c) vymenúva viac ako polovicu členov jej riadiaceho orgánu alebo kontrolného orgánu.“. 

5. Za § 3 sa vkladá nový  § 3a, ktorý znie: 

„§ 3a
(1)	Obstarávateľ  v  odvetviach  vodného  hospodárstva,  energetiky,  dopravy a telekomunikácií je   
a)	právnická osoba uvedená v § 3, ktorá  vykonáva aspoň jednu z činností uvedených v odseku  2,
b)	právnická osoba, na ktorú má obstarávateľ uvedený v § 3 ods. 1 písm. a) až c) priamy alebo nepriamy rozhodujúci vplyv na základe jeho vlastníckeho práva, finančného podielu v nej alebo pravidiel, ktorými sa riadi a vykonáva aspoň jednu z  činností  uvedených v odseku 2. Rozhodujúcim vplyvom obstarávateľa na právnickú osobu sa rozumie, že  
1.	vlastní väčšinu akcií alebo väčšinový obchodný podiel alebo 
2.	ovláda väčšinový podiel na hlasovacích právach   alebo
3.	menuje viac ako polovicu členov správneho orgánu alebo výkonného orgánu alebo kontrolného orgánu, 
c)	iná právnická osoba, ktorá má právo využívať osobitné právo alebo výlučné právo pri vykonávaní svojich činností a vykonáva aspoň jednu z  činností uvedených v odseku 2, 
d)	právnická osoba  založená obstarávateľom uvedenom v písmene c), ktorý zostavuje konsolidovanú účtovnú závierku podľa osobitného predpisu, ^11b)    
e)	právnická osoba, na ktorú má rozhodujúci vplyv obstarávateľ uvedený v písmene a) až d), alebo ktorá má  rozhodujúci vplyv na obstarávateľa uvedeného  v písmene a) až d), alebo ktorá spolu s obstarávateľom uvedeným v písmene a) až d) podlieha rozhodujúcemu vplyvu inej právnickej osoby na základe vlastníctva, finančného podielu alebo pravidiel, ktoré ju riadia.  

(2)	Činnosti v odvetviach vodného hospodárstva, energetiky, dopravy a telekomunikácií sú
a)	prevádzkovanie alebo poskytovanie stálych verejných sietí určených na zásobovanie verejnosti  v súvislosti  s výrobou, dopravou alebo distribúciou 
1.	pitnej vody,
2.	elektrickej energie,
3.	plynu alebo tepla,
b)	zásobovanie sietí uvedených v písmene a) pitnou vodou, elektrickou energiou, plynom alebo teplom,
c)	využívanie geograficky vymedzeného územia za účelom
1.	prieskumu alebo ťažby ropy, plynu, uhlia alebo iných pevných palív alebo 
2.	poskytovania leteckých, prístavných alebo iných terminálových zariadení  leteckým dopravcom a dopravcom na vnútrozemských cestách,                 
d)	prevádzkovanie dráh alebo  poskytovanie služieb verejnosti v oblasti  železničnej, električkovej, trolejbusovej, lanovej  a špeciálnej dopravy, 
e)	poskytovanie služieb verejnosti v oblasti autobusovej dopravy, 
f)	 zriaďovanie  alebo prevádzkovanie verejných letísk alebo leteckých pozemných zariadení,
g)	zriaďovanie alebo prevádzkovanie  verejných prístavov alebo zriaďovanie vodnej cesty alebo udržiavanie  vodnej cesty vo vnútrozemskej plavbe, 
h)	 prevádzkovanie alebo poskytovanie verejnej kanalizácie alebo verejných čistiarní odpadových vôd, 
i)	prevádzkovanie verejných telekomunikačných sietí alebo poskytovanie jednej alebo viacerých verejných telekomunikačných služieb,
j)	činnosti vyplývajúce z poštovej výhrady štátu.   

(3)	Osobitné právo alebo výlučné právo znamená právo, pochádzajúce z oprávnení pridelených zákonom alebo individuálnym správnym aktom vydaným  príslušným orgánom,   výsledkom ktorého je obmedzenie  výkonu činností  uvedených v odseku 2 na jeden alebo viac subjektov alebo ktoré podstatným spôsobom ovplyvňuje schopnosť vykonávať takéto činnosti inými subjektami. Osobitné právo alebo výlučné právo môže byť využívané 
a)	za účelom budovania sietí alebo zariadení s nimi súvisiacimi  prostredníctvom  postupu pre vyvlastnenie alebo obmedzenie vlastníckeho práva k pozemkom alebo   stavbám ^11a) alebo tak, že môže umiestniť siete alebo zariadenia s nimi súvisiace na diaľnicu, pod diaľnicu alebo nad diaľnicu,
b)	v prípade odseku 2 písm. a) a b), ak subjekt zásobuje pitnou vodou, elektrickou energiou, plynom alebo teplom sieť, ktorá je samostatne prevádzkovaná subjektom využívajúcim osobitné práva alebo výlučné práva. 

(4)	Za činnosť podľa odseku 2 písm. a) a b) pre obstarávateľov uvedených v odseku         1 písm. c) až e) sa nepovažuje 
a)	v prípade  pitnej vody alebo elektrickej energie
1.	výroba pitnej vody alebo elektrickej energie z dôvodov nevyhnutnosti pre výkon činností, ktoré nie sú uvedené v odseku 2 a
2.	zásobovanie do verejnej siete závisí iba na vlastnej spotrebe a nepresiahne 30 % priemeru celkovej výroby pitnej vody alebo elektrickej energie za posledné tri roky vrátane bežného roka,
b)	v prípade plynu alebo tepla  
1.	výroba plynu alebo tepla je nevyhnutným dôsledkom výkonu činnosti, ktorá nie je uvedená v odseku 2 a
2.	dodávka do verejnej siete je určená iba pre hospodárske využitie takejto výroby a nepresiahne  20 % priemerného obratu  za posledné tri roky vrátane bežného roka. 

(5)	Za činnosť podľa odseku 2 písm. e) sa nepovažuje poskytovanie služieb verejnosti  v oblasti autobusovej dopravy, ak iná právnická osoba alebo fyzická osoba poskytuje tieto služby buď na celom území alebo len v určitej oblasti za rovnakých podmienok ako obstarávateľ.“. 
6.	§ 4 vrátane nadpisu znie:  

„§ 4
Uchádzač 

Uchádzač je fyzická osoba alebo právnická osoba oprávnená dodávať tovar,  zhotovovať prácu alebo poskytovať službu, ktorá  predloží  ponuku.“. 

7.	§ 5 vrátane nadpisu znie:  

„§ 5
Záujemca 

Záujemca je fyzická osoba alebo právnická osoba oprávnená dodávať tovar, zhotovovať prácu alebo poskytovať službu, ktorá má záujem o účasť v užšej súťaži alebo v rokovacom konaní so zverejnením.“.    

8.	§ 6 vrátane nadpisu znie:

„§ 6
Verejné zmluvy

(1)  Verejná zmluva (ďalej len „zmluva“) na dodanie tovaru, na zhotovenie práce alebo na poskytnutie služby je na účely tohto zákona zmluva s peňažným plnením, uzavretá písomne medzi obstarávateľom a jedným alebo viacerými uchádzačmi.  

(2) Zmluva na dodanie tovaru je zmluva, ktorej predmetom je kúpa,  kúpa prenajatej veci (leasing),  kúpa tovaru na splátky alebo prenájom tovaru  s možnosťou alebo bez možnosti odkúpenia. Táto zmluva môže zahŕňať aj práce alebo služby súvisiace s dodaním tovaru, najmä montáž  a spustenie prevádzky, ak predpokladaná cena týchto prác a služieb nepresahuje predpokladanú cenu dodávaného tovaru.    

(3) Zmluva na zhotovenie práce je zmluva, ktorej predmetom je zhotovenie práce alebo zhotovenie práce a vypracovanie projektovej dokumentácie, ak je táto súčasťou zhotovenia prác, ako je uvedené  v § 2 ods. 2 písm. b), alebo každý iný výsledok činnosti v pozemnom staviteľstve alebo inžinierskom staviteľstve, ktorý spĺňa ekonomickú a technickú funkciu, ako aj ďalších prác spojených so zhotovením stavby, zmenou stavby alebo odstraňovaním stavby.      

(4) Zmluva na poskytnutie služby je zmluva, ktorej predmetom je poskytnutie služby    s výnimkou zmlúv uvedených v odsekoch 2 alebo 3.  

(5) Rámcová zmluva je písomná dohoda medzi  obstarávateľom a jedným alebo viacerými fyzickými osobami alebo právnickými osobami oprávnenými na dodanie tovarov, zhotovenie prác alebo poskytovanie služieb. Účelom  tejto zmluvy je stanovenie podmienok najmä o cene, spôsobe uzatvárania čiastkových zmlúv v určenom období, prípadne predpokladanom množstve.“.  

9.	§ 11 vrátane nadpisu znie: 

„ § 11
Súťaž návrhov

Súťaž návrhov je na účely tohto zákona postup, ktorý umožňuje obstarávateľovi získať návrh hlavne v oblasti územného plánovania, architektúry, stavebného inžinierstva                  a spracovania údajov.“.

10.	§ 12  znie:  

„§ 12 

(1) Metódami verejného obstarávania sú 
a)   verejná súťaž,
b)   užšia súťaž,
c)   rokovacie konanie so zverejnením,
d)   rokovacie konanie bez zverejnenia,
e)   súťaž návrhov.

(2) Obstarávateľ uvedený v § 3 použije na uzavretie zmluvy metódu verejná súťaž alebo užšia súťaž; metódu rokovacie konanie so zverejnením alebo metódu rokovacie konanie bez zverejnenia použije, len ak je splnená aspoň jedna z podmienok uvedených v § 47 alebo § 52.   

(3) Obstarávateľ uvedený v § 3a použije na uzavretie zmluvy metódu verejná súťaž, užšia súťaž alebo rokovacie konanie so zverejnením; metódu rokovacie konanie bez zverejnenia použije, len ak je splnená aspoň jedna z podmienok uvedených v § 52.

(4) Metóda súťaž návrhov sa použije ako samostatný postup bez uzavretia zmluvy  alebo časť postupu, ktorý vedie k uzavretiu zmluvy.

(5) Na metódy a postupy upravené týmto zákonom sa nevzťahuje osobitný predpis.^13)“.

11.	 V § 13 ods. 4 sa vypúšťajú slová „a výkonov, ktorých súčet všetkých odmien a cien za ne je nad 250 000 Sk,  ale najviac 500 000 Sk“.

12.	V § 13 ods. 5 sa vypúšťajú slová „ a výkonov, ktorých súčet všetkých odmien a cien za ne je najviac 250 000 Sk“. 

13.	V § 14 ods. 1 sa vypúšťa druhá veta. 

14.	V § 14 odsek 3 znie:

„(3)  Obstarávateľ sa  nesmie vyhnúť aplikácii zákona vzhľadom na zákonom stanovené finančné limity a pravidlá pre určenie predpokladanej ceny predmetu obstarávania tým, že  rozdelí predmet obstarávania.“.   

15.	§ 15 znie:  

„§ 15

Základ pre určenie  predpokladanej ceny v prípade nákupu prenajatej veci (leasing), kúpy tovaru na splátky alebo prenájmu tovaru s možnosťou alebo bez možnosti odkúpenia je  
a)	celková cena predmetu zmluvy, ak ide o zmluvu uzatváranú na  dobu určitú do 12 mesiacov, 
b)	celková cena predmetu zmluvy vrátane odhadovanej zostatkovej ceny, ak ide o zmluvu na dobu určitú  nad 12 mesiacov,
c)	48-násobok mesačnej splátky, ak ide o zmluvu, ktorej doba trvania  nie je pevne stanovená.“.  

16.	 V § 16 ods. 1 sa dopĺňa písmeno c), ktoré znie:  

„c) súťaž návrhov, aj odmeny a ceny za  návrhy udelené.“.

17.	§ 18 znie:  

„§ 18 

Finančný limit predpokladanej ceny tovaru je 
a)  130 000 EUR pre obstarávateľov uvedených v § 3 ods. 1 písm. a) a pre ministerstvo obrany   podľa prílohy č. 1, 
b)  200 000 EUR pre obstarávateľov uvedených v § 3 ods. 1 písm. b) až d),
c)  400 000  EUR pre obstarávateľov  vykonávajúcich  činnosti uvedené  v § 3a ods. 2  písm. a) až h), 
d)	600 000 EUR pre obstarávateľov vykonávajúcich činnosti uvedené v § 3a ods. 2 písm.     i) a j).“. 

18.	§ 19 znie: 

„§ 19

(1)  Finančný limit predpokladanej ceny služieb  je 
a)  130 000 EUR pre obstarávateľov uvedených v § 3 ods. 1 písm. a), 
b)  200 000 EUR pre obstarávateľov uvedených v § 3 ods. 1 písm. b) až d), 
c) 400 000  EUR  pre obstarávateľov uvedených v § 3a ods. 1 písm. d) a e) a pre obstarávateľov  vykonávajúcich  činnosti uvedené  v § 3a ods. 2 písm. a)  až h),  
d)  600 000 EUR pre obstarávateľov vykonávajúcich činnosti uvedené v § 3a ods. 2 písm.     i) a j). 

(2)  Ak sú služby rozdelené na niekoľko častí,  z ktorých každá predstavuje samostatnú zmluvu, na výpočet predpokladanej ceny uvedenej v  odseku 1 sa zoberie do úvahy predpokladaná cena každej časti.  Ak cena každej časti  nie je nižšia ako  finančný limit uvedený v  odseku 1, použije sa  postup  nadlimitnej metódy verejného obstarávania.  Podlimitná metóda verejného obstarávania sa môže použiť na každú vyňatú časť, ktorá má predpokladanú cenu nižšiu ako 80 000 EUR a za predpokladu, že celková predpokladaná  cena  týchto častí  nepresiahne 20 % celkovej predpokladanej ceny všetkých častí.“.

19.	V § 20 odsek  2 znie:   

„(2)  Ak sú práce rozdelené na niekoľko častí, z ktorých každá predstavuje samostatnú zmluvu, na výpočet predpokladanej ceny uvedenej v odseku 1 sa zoberie do úvahy predpokladaná cena každej časti.  Ak cena každej časti  nie je nižšia ako  finančný limit uvedený v  odseku 1, použije sa postup nadlimitnej metódy verejného obstarávania.  Podlimitná metóda verejného obstarávania sa môže použiť na každú vyňatú časť, ktorá má predpokladanú cenu nižšiu ako 1 000 000 EUR a za predpokladu, že celková predpokladaná  cena  týchto častí  nepresiahne 20 % celkovej predpokladanej ceny všetkých častí.“.

20.	V § 21 odseky 1 a 2 znejú:   

„(1) Obstarávateľ uvedený v § 3 vyhlasuje verejné obstarávanie zverejnením 
a)   predbežného oznámenia a oznámenia o vyhlásení metódy verejného obstarávania alebo 
b)   oznámenia o vyhlásení metódy verejného obstarávania. 

(2) Obstarávateľ uvedený v § 3a vyhlasuje verejné obstarávanie zverejnením
a)   predbežného oznámenia a oznámenia o vyhlásení metódy verejného obstarávania  alebo 
b)   oznámenia o vyhlásení metódy verejného obstarávania alebo 
c)   predbežného oznámenia pri postupe podľa § 23.“.

21.	V § 21 odsek 4 znie:

„(4) Po vyhlásení verejného obstarávania vo vestníku podľa odsekov 1 až 3 obstarávateľ môže do dňa, v ktorom sa začnú poskytovať súťažné podklady, zverejniť oznámenie v odbornej celoštátnej alebo regionálnej tlači.“.            

22.	§ 21 sa dopĺňa odsekom 6, ktorý znie:

„(6) Obsah predbežného oznámenia a  oznámenia o vyhlásení metódy verejného obstarávania  upraví všeobecne záväzný právny predpis.“.

23.	 § 23 znie:   

„ § 23 

Obstarávateľ uvedený v § 3a  môže predbežným oznámením nahradiť oznámenie o vyhlásení metódy verejného obstarávania, ak oznámenie obsahuje najmä
a)	osobitne údaje o tovaroch, prácach  alebo službách, na ktoré budú uzavreté zmluvy,
b)	informáciu o uzavretí zmluvy na základe výsledku užšej súťaže alebo rokovacieho konania so zverejnením bez ich ďalšieho zverejnenia,  
c)	lehotu, v ktorej sa majú záujemcovia písomne prihlásiť.“. 
             
24.	V § 24 odseky 1 a 2 znejú:  

„(1) Uchádzač alebo záujemca o účasť na verejnom obstarávaní musí spĺňať tieto podmienky
a)	nie je začaté konkurzné alebo vyrovnávacie konanie, nie je v konkurze alebo v likvidácii, nebol proti nemu zamietnutý návrh na vyhlásenie konkurzu pre nedostatok majetku alebo  nie je v obdobnom konaní podľa zákonov a predpisov platných v krajine jeho sídla,  
b)	nemá v Slovenskej republike alebo v krajine jeho sídla evidované daňové nedoplatky, ktoré sa vymáhajú výkonom rozhodnutia, 
c)	nemá v Slovenskej republike alebo v krajine jeho sídla evidované nedoplatky poistného do zdravotného poistenia, do nemocenského poistenia a do dôchodkového zabezpečenia, ktoré sa vymáhajú výkonom rozhodnutia, a ak má sídlo v Slovenskej republike, aj evidované nedoplatky príspevku na poistenie v nezamestnanosti, ktoré sa vymáhajú výkonom rozhodnutia,
d)	nebol on alebo jeho štatutárny orgán alebo člen štatutárneho orgánu odsúdený za trestný čin, ktorého skutková podstata súvisí s podnikaním, 
e)	je oprávnený dodávať tovar, uskutočňovať prácu alebo poskytovať službu, 
f)	nemá pozastavenú podnikateľskú činnosť alebo nie je v obdobnej situácii podľa zákonov a predpisov platných v krajine jeho sídla,
g)	nedopustil sa závažného porušenia odborných povinností, ktoré vie obstarávateľ preukázať, 
h)	nezúčastnil sa na príprave alebo  vyhotovení súťažných podkladov.  

(2) Uchádzač alebo záujemca o účasť na verejnom obstarávaní  preukazuje splnenie podmienok uvedených v odseku 1

a)	písm. a) potvrdením príslušného súdu, alebo rovnocenným dokladom vydaným príslušným  súdom  alebo správnym orgánom v krajine jeho sídla,
b)	písm. b) potvrdením  miestne príslušného  daňového úradu nie starším ako tri mesiace, 
c)	písm. c) potvrdením príslušného úradu nie starším ako tri mesiace,
d)	písm. d) výpisom z registra trestov alebo rovnocenným dokladom  vydaným príslušným súdom alebo správnym orgánom v krajine jeho sídla nie  starším ako tri mesiace, 
e)	písm. e) dokladom o oprávnení podnikať, 
f)	písm. f) čestným vyhlásením.“.  

25.	V § 24 sa vypúšťa odsek 5.  

26.	Za § 25 sa vkladá nový § 25a, ktorý znie:  

„§ 25a

(1) Obstarávateľ vylúči z verejného obstarávania uchádzača alebo záujemcu, ak nesplnil podmienky účasti podľa § 24 ods. 1 alebo zistil, že predložené doklady sú neplatné.  

(2) Obstarávateľ vylúči z verejného obstarávania uchádzača alebo záujemcu, ak   nepredložením požadované doklady alebo informácie, ktorými preukazuje finančné, ekonomické postavenie alebo technickú spôsobilosť alebo poskytol nepravdivé informácie alebo skreslené informácie.“. 

27.	V § 27 odseky 2 a 3  znejú: 

      „(2) Ak obstarávateľ určí jedno kritérium na vyhodnotenie ponúk, je kritériom vždy len najnižšia cena. 

(3) Ak obstarávateľ určí viaceré kritériá na vyhodnotenie ponúk, určí pravidlá ich uplatnenia  za účelom výberu ekonomicky najvýhodnejšej ponuky. Ďalšími kritériami okrem  ceny môžu byť, ak ide o
a)	tovary lehota dodania, kvalita, technické a funkčné charakteristiky tovaru, pozáručný servis, technická pomoc, 
b)	práce lehota výstavby, kvalita, komplexnosť dodávky, konštrukčné a technické  riešenie,
c)	služby lehota poskytnutia služby, kvalita služby, funkčné charakteristiky služby.“.  
 
28.	§ 27 sa dopĺňa odsekom 4, ktorý znie:  

„(4) Kritériom na vyhodnotenie ponúk nesmie byť dĺžka záruky.“.  

29.	V § 28 ods. 5 písm. c) sa vypúšťa text „ , e)“.

30.	V § 29 ods. 6 prvá veta znie:  

„Obstarávateľ poskytne súťažné podklady každému uchádzačovi, ak sú splnené podmienky ustanovené týmto zákonom.“. 

31.	V § 29  sa vypúšťa odsek  8.  

32.	V § 30 ods. 1 sa vypúšťajú slová „alebo ním splnomocnenú osobu“. 

33.	V § 30 ods. 2 sa vypúšťajú slová „alebo ním splnomocnená  osoba“.

34.	V § 33 sa vypúšťa odsek 1.  

     Doterajšie odseky 2 až 7 sa označujú ako odseky 1 až 6. 

35.	V nadpise § 36 sa slovo „zmluvy“ nahrádza slovom „ponuky“.

36.	V § 36 sa vypúšťa odsek 2.  

Doterajšie odseky 3 až 6 sa označujú ako 2 až 5.  

37.	§ 36 sa dopĺňa novým odsekom 6, ktorý znie:

„(6) Obsah oznámenia o výsledku verejného obstarávania  upraví všeobecne záväzný právny predpis.“.

38.	Za § 36 sa vkladá § 36a, ktorý znie: 

„§ 36a

Obstarávateľ je povinný najskôr päť dní pred uplynutím lehoty viazanosti ponúk prijať návrh zmluvy predložený uchádzačom, ktorého ponuka bola najúspešnejšia, ak nedostal námietku proti postupu obstarávateľa. Prijatý návrh zmluvy obstarávateľ bezodkladne doručí uchádzačovi.“.

39.	V § 37 ods. 1 sa vypúšťa písmeno d).  

Doterajšie písmeno e) sa označuje ako d). 

40.	V § 41 ods. 1 písm. b) sa vypúšťajú slová „a predmetom obstarávania sú práce alebo služby“.

41.	V § 41 ods. 5 sa vypúšťajú slová „najneskôr však šesť dní pred uplynutím lehoty na predkladanie ponúk.“ a čiarka za slovom „uchádzača“ sa nahrádza bodkou.

42.	V § 42 sa vypúšťajú slová „podľa § 24 ods. 5“.

43.	§ 43 znie:

„§ 43
      
(1) Užšia súťaž je metóda verejného obstarávania, ktorú obstarávateľ  vyhlasuje pre neobmedzený počet záujemcov; obstarávateľ môže obmedziť počet záujemcov, ktorých vyzve na predloženie ponuky, a to najmenej na päť a najviac na 20. Ponuku môže predložiť len uchádzač, ktorého obstarávateľ vyzval na predloženie ponuky.
 
(2) Spôsob výberu záujemcov určí obstarávateľ  v oznámení o vyhlásení užšej súťaže.“.   

44.	V § 46 ods. 3 písm. b) sa vypúšťajú slová „a predmetom obstarávania sú práce alebo služby“. 

45.	V § 46 sa za odsek 4 vkladá nový odsek 5, ktorý znie:

„(5) Ak obstarávateľ obstaráva tovar, práce alebo služby v časovej tiesni, ktorú preukázateľne nezavinil, môže lehotu na predkladanie ponúk skrátiť. Lehota na predkladanie ponúk nesmie byť kratšia ako 10 dní. Obstarávateľ poskytne vysvetlenie súťažných podkladov najneskôr štyri dni pred uplynutím lehoty na predkladanie ponúk.“.

Doterajší odsek 5 sa označuje ako odsek 6.

46.	V § 47 písmeno a) znie:  
 
„a) ponuky predložené vo verejnej súťaži alebo v užšej súťaži boli všetky neprijateľné a  pôvodné zmluvné podmienky sa podstatne nemenia,“.

47.	V § 47 písm. b) sa slová „výkony alebo“ vypúšťajú. 

48.	§ 48  znie:  

„(1) Rokovacie konanie so zverejnením je metóda verejného obstarávania, ktorú obstarávateľ  vyhlasuje  pre neobmedzený počet záujemcov; obstarávateľ môže obmedziť počet záujemcov, ktorých vyzve na rokovania, a to najmenej na troch.  
	   
(2) Spôsob výberu záujemcov určí obstarávateľ v oznámení o  vyhlásení rokovacieho konania so zverejnením.   
 
(3) V prípade uvedenom v § 47 písm. a) obstarávateľ zverejní oznámenie, v ktorom uvedie, že bude pokračovať rokovacím konaním s uchádzačmi, ktorí splnili podmienky podľa § 24 až 25 a predložili ponuky, ak sa rozhodol obmedziť počet uchádzačov. Obstarávateľ primerane použije ustanovenia § 50.“. 

49.	V § 50 odseky 3 až 5  znejú: 

„(3) Výzva na rokovanie obsahuje
a)	lehotu a miesto, kde je možné prevziať súťažné podklady, ak nebudú priložené k tejto výzve,
b)	lehotu a miesto prvého rokovania,
c)	určenie dokladov, ktoré majú byť predložené a súvisia s podmienkami účasti vo verejnom obstarávaní (§ 25) zverejnených v oznámení o vyhlásení rokovacieho konania so zverejnením, ak sú potrebné, 
d)	lehotu na predloženie ponúk a miesto predloženia ponúk, 
e)	kritériá na hodnotenie ponúk, 
f)	ďalšie potrebné informácie.

(4) Obstarávateľ  rokuje s uchádzačmi o  podmienkach zmluvy, najmä o technických, administratívnych alebo finančných podmienkach. Nesmie rokovať o cene, o lehote dodania  a o technických požiadavkách na predmet obstarávania. 

(5) Rokovania sa uskutočňujú spoločne so všetkými uchádzačmi. Obstarávateľ vyhotovuje z každého rokovania zápisnicu, ktorú podpisujú všetci účastníci rokovania.“. 
           
50.	V § 50 sa vypúšťa odsek 6. 

51.	§ 51 znie:  

„§ 51 

(1) Lehota na predkladanie ponúk je najmenej 
a)  40 dní  odo dňa odoslania výzvy vybratým záujemcom, 
b)  26 dní  odo  dňa  odoslania   výzvy  vybratým  záujemcom,  ak  obstarávateľ  zverejnil predbežné oznámenie.
            
 (2) Ak obstarávateľ obstaráva tovar, práce alebo služby v časovej tiesni, ktorú preukázateľne nezavinil, môže lehotu na predkladanie ponúk skrátiť. Lehota na predkladanie ponúk nesmie byť kratšia ako 10 dní. Obstarávateľ poskytne vysvetlenie súťažných podkladov najneskôr štyri dni pred uplynutím lehoty na predkladanie ponúk.“.

52.	V § 52 ods. 1 sa za písmeno g) vkladá nové písmeno h), ktoré znie:  

„h) ponuky  predložené vo  verejnej súťaži alebo v užšej súťaži boli všetky neprijateľné, pôvodné zmluvné podmienky sa podstatne nemenia a obstarávateľ vyzve na rokovanie všetkých uchádzačov, ktorí splnili podmienky účasti podľa § 24 až 25 a  predložili ponuky,“.

Doterajšie písmená h) a i) sa označujú ako písmená i) a j).

53.	V § 52 ods. 1 novooznačené  písmeno i) znie:  

„i) ide o uchádzača, ktorého návrh určila porota ako víťazný,“. 

54.	V § 52 ods. 2 sa slová  „§ 3 ods. 2“ nahrádzajú slovami „§ 3a“. 
  
55.	V § 52 ods. 3 sa slová  „3 ods. 1“  nahrádzajú slovami „§ 3“.  

56.	V § 52  sa vypúšťa  odsek 4. 

57.	§ 53  znie:   

„§ 53

(1) Obstarávateľ rokuje o podmienkach zmluvy s jedným alebo viacerými uchádzačmi, ktorí splnili podmienky účasti, v závislosti od podmienok uvedených v § 52. Na obsah výzvy  na rokovanie a na postup pri  rokovaniach sa primerane použijú ustanovenia § 50 ods. 3  až 5.   

(2) Obstarávateľ pošle oznámenie o výsledku verejného obstarávania  do siedmich dní po uzavretí zmluvy  na zverejnenie do vestníka.“.  

58.	Tretia hlava znie: 

„TRETIA   HLAVA

POSTUP  PRI   SÚŤAŽI   NÁVRHOV
  
§ 54

(1) Súťaž  návrhov sa vyhlasuje  nadlimitnou metódou verejného obstarávania, ak
a)	celková suma cien a odmien záujemcom  je  najmenej 200 000 EUR alebo
b)	je súčasťou postupu vedúceho k uzavretiu zmluvy na poskytnutie služby, ak   predpokladaná cena  bez dane z pridanej hodnoty je rovná alebo vyššia ako finančný limit uvedený  v § 19 ods. 1, 
v opačnom prípade sa postupuje podlimitnou metódou verejného obstarávania. 

(2) Súťaž návrhov sa vyhlasuje pre neobmedzený počet záujemcov. 

      (3) Obstarávateľ môže obmedziť počet záujemcov najmenej na päť. V oznámení o vyhlásení súťaže návrhov obstarávateľ určí jasné a nediskriminačné podmienky účasti tak, aby zabezpečil dostatočný počet záujemcov, ktorí predložia návrhy.  

(4) Obsah oznámenia o vyhlásení súťaže návrhov upraví všeobecne záväzný právny predpis.

§ 55

(1)  Obstarávateľ je povinný zriadiť na vyhodnotenie návrhov najmenej päťčlennú porotu. Najmenej tretina členov poroty musí spĺňať rovnakú alebo podobnú odbornú kvalifikáciu, aká sa vyžaduje od záujemcov. Na člena poroty  sa vzťahujú požiadavky ako na člena komisie na vyhodnotenie ponúk podľa § 34 ods. 3. 

(2) Porota je pri svojich rozhodnutiach a stanoviskách nezávislá. Návrhy, ktoré sú jej predložené anonymne, hodnotí len podľa kritérií uvedených v oznámení o vyhlásení súťaže návrhov.  

(3) Obstarávateľ uzavrie zmluvu s tým uchádzačom, ktorého predložený návrh bol vyhodnotený porotou ako víťazný, ak je návrh časťou postupu vedúceho k uzavretiu zmluvy. 

§ 56

(1) Obstarávateľ pošle oznámenie o výsledku súťaže návrhov na zverejnenie  do vestníka  a pri nadlimitnej metóde verejného obstarávania aj do zahraničnej tlače, v ktorej bolo zverejnené oznámenie o vyhlásení súťaže návrhov. 

(2) Obsah oznámenia o výsledku súťaže návrhov upraví všeobecne záväzný právny predpis.“.  

59.	§ 56a znie:

      „(1) Pri podprahovej metóde verejného obstarávania s vyššou cenou obstarávateľ postupuje primerane podľa prvej až piatej hlavy druhej časti okrem § 14 ods. 2, § 17 až 24a,  § 26 ods. 1, § 28, § 30, § 35 ods. 6 a 7, § 36 ods. 1 až 3 a ods. 6, § 36a, § 37 ods. 1 písm. d) a ods. 3, § 39 ods. 1, 2, 4 a 5, § 40 až 45, § 46 ods. 2 až 5, § 47 až 49, § 50 ods. 1 a 2, § 51,    § 52 ods. 3, § 53 až 56.

      (2) Pri podprahovej metóde verejného obstarávania s nižšou cenou obstarávateľ postupuje podľa  § 56f  a § 56g.“.  

60.	V § 56b sa vypúšťa písmeno „k)“.

61.	V § 56c v odseku 1 sa vypúšťa druhá veta.

62.	V § 56d v odseku 1 sa vypúšťa druhá veta.

63.	§ 56e znie:  

„§ 56e 

(1) Obstarávateľ môže použiť metódu rokovacie konanie bez zverejnenia, ak je splnená aspoň jedna podmienka uvedená v § 52 ods. 1 a 2. 

(2) Obstarávateľ uskutoční výber uchádzača pri rokovacom konaní bez zverejnenia na základe informácií o predmete obstarávania získaných prieskumom trhu. 

(3) Obstarávateľ  vyzve pri rokovacom konaní bez zverejnenia vybratého uchádzača na predloženie dokladu o oprávnení podnikať a rokuje s ním o podmienkach zmluvy.“.    

64.	V § 56f  odsek 1  znie: 

„(1) Obstarávateľ postupuje pri rokovacom konaní bez zverejnenia podľa § 56e ods. 2 tak, aby   vynaložené  náklady na získanie  predmetu obstarávania boli primerané jeho kvalite a cene.“. 

65.	 V § 56f sa vypúšťa odsek 2.

Doterajšie odseky 3 a 4 sa označujú ako odseky 2 a 3. 

66.	V druhej časti sa vypúšťa siedma hlava.

67.	§ 83 sa dopĺňa odsekom 4, ktorý znie:

„(4) Úrad na základe poverenia Európskej komisie a vlády Slovenskej republiky rieši sťažnosti proti postupom v súťažiach financovaných a uskutočňovaných podľa pravidiel pre predvstupovú pomoc Európskeho Spoločenstva.“.

68.	V § 86 ods. 1 písm. c) sa vypúšťajú slová „alebo výkonov“.

69.	V § 86 sa vkladá nový odsek 11, ktorý znie:

      „(11) Úrad môže spojiť konanie o námietkach s konaním podľa § 87 ods. 1 a 2.“.

      Doterajšie odseky 11 a 12 sa označujú ako odseky 12 a 13.

70.	V § 86 ods. 12 sa za slová „o námietkach“ vkladajú slová „a na konanie podľa odseku 11“.

71.	§ 86 sa dopĺňa odsekmi 14 a 15, ktoré znejú:

„(14) Proti rozhodnutiu úradu o námietkach nemožno podať opravný prostriedok.

(15) Rozhodnutie úradu o námietkach je preskúmateľné súdom, ak je žaloba podaná do jedného mesiaca od právoplatnosti rozhodnutia. Rozhodnutie nadobúda právoplatnosť dňom doručenia.“.

72.	§ 86a znie:

„Námietky proti postupu obstarávateľa podľa § 86 nemožno podať
a)	pri zjednodušenom postupe verejného obstarávania,
b)	v súťaži návrhov, ak táto metóda nevedie k uzatvoreniu zmluvy.“.

73.	V § 87 sa vypúšťa odsek 4.

Doterajší odsek 5 sa označuje ako odsek 4.

74.	§ 87 sa dopĺňa odsekom 5, ktorý znie:

 „(5) Rozhodnutie úradu je preskúmateľné súdom, ak je žaloba podaná do jedného mesiaca od právoplatnosti rozhodnutia. Rozhodnutie nadobúda právoplatnosť dňom doručenia.“.

75.	V § 90 ods. 2 sa slová „§ 36 ods. 5“ nahrádzajú slovami „§ 36 ods. 4“.

76.	Za  § 92 sa vkladá  § 92a, ktorý znie: 

„§ 92a 

„Súťaže vyhlásené pred dňom účinnosti tohto zákona sa dokončia podľa doterajších predpisov.“. 

77.	Za § 94 sa vkladá § 94a, ktorý znie: 

„94a

„Zrušujú sa:  
1. Príloha č. 2 k zákonu č. 263/1999 Z. z. 
2. Príloha č. 3 k zákonu č. 263/1999 Z. z.“.  

Čl. II

Tento  zákon  nadobúda účinnosť 1. januára 2003.